Spaniolii sunt obișnuiți cu românii, transmite Ciprian Bălțoiu, corespondetul Digi24 în Spania, asta deoarece în această țară trăiau la un moment dat chiar și un milion de români.

Însă, cozile de mii de persoane din fața unui centru cultural sau primării i-au făcut pe toți spaniolii curioși. O întâmplare emoționantă a avut loc în ziua alegerilor.

„Unul dintre spaniolii pe care i-am văzut la Arganda del Rey privind coada de două mii și ceva de persoane i-a întrebat pe români ce se dă, se dă ceva gratis? Iar un român mai hâtru i-a spus că se dă democrație”, relatează Ciprian Bălțoiu, corespondent Digi24 în Spania.

Și presa iberică a fost foarte atentă la ce se întâmpla în România, dar și la sistemul electoral din România.

„Cotidianul El Mundo publica astăzi la pagina internațională: România votează împotriva corupției și îl alege pe Klaus Iohannis președinte al țării”, mai spune corespondentul Digi24.

Peste 83.000 de români din Spania au votat în turul II, faţă de 36.000 la alegerile din 2009.

Citiți și

Urmăreşte ştirile Digi24 despre ALEGERI PREZIDENŢIALE 2014 şi pe contul dedicat pe Twitter #cotroceni2014!